ДО ОБЩИНСКИ СЪВЕТ КАЙНАРДЖА

## ДОКЛАДНА ЗАПИСКА

# от Любен Жеков Сивев – кмет на Община Кайнарджа

Относно:предоставяне на свободни общински пасища и мери за ползване за стопанската 2024-2025 година, приемане на списъците на имотите за общо и индивидуално ползване, годишния план за паша и определяне на правила за ползването общинските пасища и мери

Дами и господа общински съветници,

Законът за собствеността и ползването на земеделските земи поставя срокове, в които процедурата за предоставяне на свободните имоти следва да бъде изпълнявана. За договорите, които да се сключат и да действат от стопанската 2024 – 2025 година, тя трябва да стартира с публикуване на интернет страницата на общината и обява в общината и кметствата в срок до 1 март на списък на имотите за индивидуално ползване с категории, който да е приет от Общинския съвет. След това процедурата продължава с подаване на заявления за наемане на пасища и мери от собствениците на пасищни животни до 10 март 2024 г., разпределяне от комисия, провеждане на търгове и т. н.

Срокът за отдаване под наем не може да е по –малко от 5 стопански години и по-дълъг от 10, а цената се определя по пазарен механизъм. Предложението ми е срока на договорите да се определи на 5 стопански години. Наемната цена за 1 дка, определена по пазарен механизъм от оценителя на имоти Весела Думанова е в размер на 9 лв. (девет лева) за всички землища.

Общинският съвет трябва да приеме и списъците на имотите (пасища и мери) за общо и индивидуално ползване през стопанската 2024-2025 година, да актуализира годишния план за паша и да определи правилата за ползването общинските пасища и мери.

Предвид на гореизложеното, предлагам Общинския съвет да вземе следното

**Р Е Ш Е Н И Е:**

1. На основание чл. 21, ал. 1, т. 8 от Закона за местното самоуправление и местната администрация, във връзка с чл. 37 и, ал. 12 от Закона за собствеността и ползването на земеделските земи определя срок на договорите за наем на общински пасища мери на 5 (пет) стопански години и годишна наемна цена за един декар в размер на 9 (девет) лева за всички землища в границите на Община Кайнарджа – считано за договорите с начало 01.10.2024 г.
2. На основание чл. 21, ал. 1, т. 8 от Закона за местното самоуправление и местната администрация чл.37и, ал. 3 и чл. 37о, ал. 1, т. 1 от Закона за собствеността и ползването на земеделските земи приема списъците с местоположението и размера на имотите на пасищата и мерите за общо и за индивидуално ползване, съгласно Приложение №, № 1 и 2 за стопанската 2024 – 2025 година;
3. На основание чл. 21, ал. 1, т. 8 от Закона за местното самоуправление и местната администрация и чл. 37о, ал. 1, т. 2 от Закона за собствеността и ползването на земеделските земи приема следните правила за ползването на мерите и пасищата на територията на общината:

3.1 Имотите за общо ползване се ползват безплатно от всички собственици на животни, като пастирите в началото на всяка седмица съгласуват с кмета/ кметския наместник на населеното място имотите, в които ще пашуват, за да се следи за редуване на парцелно ползване на общинските пасища и мери;

3.2 Като прокари за животните до местата за паша и водопои да се ползват съществуващите полски пътища или имотите с начин на трайно ползване „прокар”;

3.3 Договорите за наем за индивидуалното ползване се сключват след заплащане на определения за годината наем, след което наемателят се въвежда във владение с приемо-предавателен протокол, отразяващ състоянието на общинския имот по отношение на заплевеленост, наличие на нежелана храстовидна и дървесна растителност, камъни, строителни отпадъци и други;

3.4 Наемателят е длъжен да поддържа пасищата и мерите в добро земеделско и екологично състояние в съответствие с Националните стандарти, като: опазва и поддържа съществуващите трайни тераси във физическите блокове, поддържа минимална гъстота от 0,15 животински единици на хектар (ЖЕ/ ха), почиства пасищата и мерите, обект на договора от камъни и други строителни отпадъци, нежелана храстовидна растителност и провежда борба с агресивни и устойчиви растителни видове - орлова папрат (Pteridium aquilinum), чемерика (Veratrum spp.), айлант (Ailanthus altissima) и аморфа (Amorpha fruticosa);

3.5 Наемателят е длъжен да не разорава пасищата и да не променя предназначението им, както и да запазва съществуващите полски граници (синори) на предоставените му физически блокове;

3.6 Наемателят е длъжен да опазва постоянно затревените площи в близост до гори от навлизане на дървесна и храстовидна растителност в тях. Провеждането на сеч на отделно стоящи и групи дървета да извършва съгласно Закона за опазване на селскостопанското имущество;

3.7 Наемателят е длъжен да не разрешава едновременното струпване на големи стада с животни на едно и също място за едновременно пашуване и за водопой, да не извършва и да не разрешава паша без пастир;

3.8 Наемателят е длъжен да не осъществява и да не разрешава преминаване и движение с моторни превозни средства в самото пасище;

3.9 Наемателят е длъжен да провежда необходимите мероприятия по осигуряване на пожарна безопасност и охрана на пасищата;

* 1. Наемателят е длъжен да провежда необходимите мероприятия, като отводняване и напояване, както и построяването на навеси и временни ограждения, след съгласуване с общинска администрация, а мероприятията почистване от камъни и почистване от храсти с кмета/ кметския наместник на населеното място. Почистването да се провежда без умишлено да се обезпокояват дивите птици особено през периода на размножаване и отглеждане на малките. Мероприятията по премахване на храсти и нежелана растителност да се провеждат в периода от 30 август до 30 март ;
  2. Наемателят е длъжен да осигурява ветеринарна профилактика;
  3. Наемателят е длъжен да въведе редуване на парцелно ползване на общинските мери, пасища.
  4. Наемател който поддържа затревените площи чрез косене, извършва първата коситба след 15 юни. Косенето да се извършва ръчно или с косачка за бавно косене като се започва от центъра към периферията, а когато това е невъзможно – от единия към другия край на бавна скорост.

1. На основание чл. 21, ал. 1, т. 8 от Закона за местното самоуправление и местната администрация и чл. чл. 37о, ал. 4, т. 1 от Закона за собствеността и ползването на земеделските земи приема годишен план за паша през 2024 година в общинските пасища и мери в землищата на общината:
   1. с цел намаляване на тенденцията за изоставяне на пасища и използването им за други цели, пашата да се извършва само в имотите, определени за това за общо и индивидуално ползване, с изключение на частите от тях, представляващи гори, за които има забрана за паша;
   2. в имотите, определени за общо ползване, да се прилага т.н. целенасочена паша в началото на вегетацията, за да се избягва тяхното захрастяване;
   3. при пашата да се прилага редуване на парцелно ползване на общинските мери, пасища.

Прилагам:

1. Приложение № 1 - списък с местоположението и размера на имотите на пасищата и мерите за общо ползване

2. Приложение № 2 - списък с местоположението и размера на имотите на пасищата и мерите за индивидуално ползване

**ЛЮБЕН СИВЕВ**

*Кмет на Община Кайнарджа*

ДЙ/ ДЙ